钦定古今图书集成/方舆汇编/职方典/第1145卷 > 《哀郢》周屈原
## 钦定古今图书集成/方舆汇编/职方典/第1145卷 > 《哀郢》周屈原

“皇天之不纯命兮，何百姓之震愆？”民离散而相失兮，
方仲春而东迁。去故乡而就远兮，遵江夏以流亡。出
国门而轸怀兮，甲之朝吾以行。发郢都而去闾兮，怊
荒忽其焉极？楫齐扬以容与兮，哀见君而不再得。望
长楸而太息兮，涕淫淫其若霰。过夏首而西浮兮，顾
龙门而不见。心婵媛而伤怀兮，渺不知其所跖。顺风
波以流从兮，焉洋洋而为客。凌阳侯之泛滥兮，忽翱
翔之焉薄。心絓结而不解兮，思蹇产而不释。将运舟
而下浮兮，上洞庭而下江。去终古之所居兮，今逍遥
而来东。羌灵魂之欲归兮，何须臾而忘返？背夏浦而
西思兮，哀故都之日远。登《大坟》以远望兮，聊以舒吾
忧心。哀州土之平乐兮，悲江介之遗“风。当陵阳之焉
至兮，淼南渡之焉如。曾不知夏之为丘兮，孰两东门
之可芜？”心不怡之长久兮，忧与忧其相接。惟郢路之
辽远兮，江与夏之不可涉。忽若去不信兮，至今九年
而不复。惨郁郁而不开兮，蹇侘傺而含戚。外承欢之
绰约兮，谌荏弱而难持。忠湛湛而愿进兮，妒被离而
鄣之。彼尧舜之抗行兮，了杳杳而薄天。众谗人之嫉
妒兮，被以不慈之伪名。憎愠惀之修美兮，好夫人之
忼慨。众踥蹀而日进兮，美超远而逾迈。《乱》曰：“曼余目
以流观兮，冀壹反之何时？鸟飞返故乡兮，狐死必首
丘。信非吾罪而弃逐兮，何日夜而忘之！”